b"\n_START_ARTICLE_\nEstil art\xc3\xadstic\n_START_PARAGRAPH_\nL'estil art\xc3\xadstic \xc3\xa9s un concepte fonamental en art sense el qual ens faltarien els elements que distingeixen les creacions d'una mateixa \xc3\xa8poca i el sentit de l'evoluci\xc3\xb3 de les formes.\n_START_SECTION_\nEtimologia\n_START_PARAGRAPH_\nLa paraula estil prov\xc3\xa9 del llat\xc3\xad stilus, punx\xc3\xb3 que els romans utilitzaven per escriure. Per\xc3\xb2 en grec stilo significa columna, i com que la columna era l'element m\xc3\xa9s singular i personalitzat de l'arquitectura, podem dir que el mot estil origin\xc3\xa0riament era la manera com es feia literatura o arquitectura.\n_START_SECTION_\nOrigen del concepte\n_START_PARAGRAPH_\nLes denominacions van anar sorgint amb el temps. Si b\xc3\xa9 al segle XVI ja es parlava d'estils, per\xc3\xb2 d'una manera poc concreta, no es van aplicar definitivament a les arts pl\xc3\xa0stiques fins al segle XVIII, concretament als estudis sobre l'art grec que va fer Johann Joachim Winckelmann i a l'an\xc3\xa0lisi posterior de Herder sobre l'art g\xc3\xb2tic. La paraula g\xc3\xb2tic es va aplicar a un art que l'origen s'atribu\xc3\xafa als invasors de l'Imperi Rom\xc3\xa0: el terme rococ\xc3\xb3 el van crear els deixebles de Jacques Louis David per ridiculitzar l'estil pretensi\xc3\xb3s del regnat de Llu\xc3\xads XV a Fran\xc3\xa7a; el mot rom\xc3\xa0nic es va comen\xc3\xa7ar a utilitzar cap al 1819 per designar una corrupci\xc3\xb3 de l'art rom\xc3\xa0.\n_START_SECTION_\nEstils art\xc3\xadstics\n_START_PARAGRAPH_\nSobre el sup\xc3\xb2sit de l'exist\xc3\xa8ncia d'un art cl\xc3\xa0ssic que successivament, al llarg de la hist\xc3\xb2ria, s'ha anat destrossant o respectant, es va establir una seriaci\xc3\xb3 d'estils: cl\xc3\xa0ssic, postcl\xc3\xa0ssic, rom\xc3\xa0nic, g\xc3\xb2tic, renaixentista, manierista, barroc, rococ\xc3\xb3 i neocl\xc3\xa0ssic. Despr\xc3\xa9s s'hi van afegir els ismes dels segles XIX i XX: romanticisme, expressionisme, etc."